На основу члана 41. Став 10. Пословника Владе („Службени гласник РС”, бр. 61/06-пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. уредба), Министарство унутрашње и спољне трговине објављује

**Извештај о спроведеној јавној расправи о Нацрту закона о изменама и допунама Закона о ТРГОВИНИ**

Закључком Одбора за привреду и финансије 05 Број: 011-11223/2024 од дана 19. новембра 2024. године је одређено спровођење јавне расправе о Нацрту закона о изменама и допунама Закона о трговини (у даљем тексту: Нацрт закона), у периоду од 25. новембра до 15. децембра 2024. године.

Програм јавне расправе са пратећим документима био је објављен на сајту Министарства унутрашње и спољне трговине (у даљем тексту: Министарство) ([www.must.gov.rs](http://www.must.gov.rs)) и на порталу „е-Консултације“, са позивом свим заинтересованим лицима да доставе своје предлоге, примедбе и сугестије на Нацрт закона на адресу Немањина 22-26, Београд или електронским путем на адресу trgovina@must.gov.rs, до 15. децембра 2024. године.

Према програму јавне расправе о Нацрту закона, 29. новембра 2024. године са почетком у 11,00 часова одржан је округли сто у Привредној комори Србије, Теразије бр. 23, Београд, велика сала, II спрат. Позив за учешће у дискусији био је објављен на сајту Министарства, као на порталу „е-Консултације“. Осим тога, позив је упућен и преко Привредне коморе Србије. Сви заинтересовани су могли да присуствују догађају и активно учествују у дискусији.

На догађају су присуствовали представници трговаца, удружења потрошача, државних органа и организација, пословних удружења, стручне јавности, привредних субјеката, јавно комуналних предузећа, Привредне коморе Србије, као и друга заинтересована лица. Присутнима су представљени разлози, као и суштина предложених измена и допуна Закона о трговини, након чега су присутни на јавној расправи активно учествовали у дискусији и изнели коментаре на Нацрт закона.

У току јавне расправе 6 подносиоца су доставила предлоге, примедбе и сугестије на Нацрт Закона. Одређени број коментара односио се на начелне примедбе, али и на усклађивање одредби које се односе на дефинисање одређених појмова, декларисање робе, продајних подстицаја, евиденције промета, исправе о роби, откупно место и непоштену тржишну утакмицу. Сви предлози који су се односили на унапређење законодавног и институционалног оквира, уклањање неких недостатака предложеног текста су прихваћени и уграђени у текст који ће бити упућен у процедуру усвајања. Одбијени предлози и сугестије нису прихваћени из једног од следећих разлога: превише су опште формулисани и не могу да буду предмет законског регулисања, нису формулисани на начин да се разуме интенција предлагача или одступају од одредби прописа ЕУ с којим се Нацрт закона усклађује.